Sipilä sote-lakien hyväksymisestä: Vaikea ajatella, että lomille lähdetään, kun iso asia kesken
17.05.2017 klo 16:31
Sote-lakien hyväksyminen on siirtymässä syksyyn perustuslakivaliokunnan aikataulujen takia.
Pääministeri Juha Sipilä. AOP
Pääministeri Juha Sipilä (kesk) sanoo, että hänestä on vaikea ajatella, että eduskunta lähtisi kesälomalle ennen kuin sote-lait on hyväksytty. Sipilän mukaan sote-lakien hyväksymisaikataulu on eduskunnan käsissä.
Eduskunnan pääsihteerin Maija-Leena Paavolan mukaan sote-lakien hyväksyminen on siirtymässä syksyyn perustuslakivaliokunnan aikataulujen takia. Alun perin eduskunnan piti hyväksyä lait heinäkuun alussa. Myöhästymisestä kertoi ensin Uutissuomalainen.
Paavola kertoo, että perustuslakivaliokunnan lausunto sote- ja maakuntalaeista näyttäisi valmistuvan vasta juhannuksen jälkeisellä viikolla.
- Yhtälö ei ehkä toimi niin kuin on suunniteltu. Jonkinlainen aikalisä on ehkä pakko ottaa, Paavola arvioi.
Sosiaali- ja terveysvaliokunta lähtee sorvaamaan mietintöään vasta kun perustuslakivaliokunnan lausunto on valmis.
- Jos perustuslakivaliokunnan lausunto tulee vasta juhannusviikon jälkeen ja sosiaali- ja terveysvaliokunnan pitäisi pystyä saamaan mietintö siitä aikaiseksi, niin se (heinäkuun alku) on mahdoton aikataulu. Näkisin, että se menee syksyyn, syyskuun alkuun, Paavola sanoo.
Eduskunnan varapuhemies Mauri Pekkarisen (kesk) mukaan vaihtoehtoja on kaksi. Eduskunta päättää sote-paketista, kun se palaa istuntotauolta syyskuun alussa tai eduskunta kutsutaan elokuussa koolle muutamaksi päiväksi.
- Jokin aika sitten ajateltiin, että kaikki olisi valmista eduskunnan osalta 7. heinäkuuta. Sitä taetta ei voi missään tapauksessa antaa, Pekkarinen sanoo Uutissuomalaiselle.
Perustuslakivaliokunnan puheenjohtaja: sote-lakeja tuskin ehditään hyväksyä heinäkuussa